**Dezvoltarea tehnicii pianistice a elevului, în ciclul primar, cu ajutorul studiilor lui C. Czerny-Concluzii**

Prezenta lucrare oferă o imagine de ansamblu despre dezvoltarea tehnicii pianistice a elevului, în ciclul primar, cu ajutorul studiilor lui C. Czerny și reprezintă exprimarea în cuvinte a unei experienţe trăite în predarea pianului.

Această temă m-a preocupat de mult timp, în fiecare an experimentând, pe cât posibil, alături de cele deja consacrate, cunoscute şi învăţate.

Formarea elevilor din ciclul primar este una dintre etapele cele mai captivante, dar şi importante ale pedagogiei muzicale, întrucât presupune o răspundere aparte în construirea unui fundament de calitate, cu ajutorul studiilor.

Bineînțeles că tehnica interpretării la pian joacă un rol important în menţinerea unui tempo alert şi în uşurinţa interpretării.

Stăpânirea tehnicii permite elevilor să execute diferite piese muzicale dificile, deci aceasta nu înseamnă numai îndemânare ci şi un ansamblu de multe aptitudini.

Este nevoie să înţelegem propria anatomie şi trebuie ca fiecare dintre noi să învețe cum se poate descoperi şi însuşi tehnica corespunzătoare.

Pianul oferă o oportunitate ispititoare, cu adevărat impresionantă, pentru o sinteză de tehnici rapide şi o descriere bogată, detaliată a conţinutului muzical.

Studiile, piese pentru pian, sunt lucrări muzicale de valoare complexă, create în scopuri didactice (astfel sunt şi studiile lui C. Czerny). Din punctul de vedere al teoriei muzicale, al construcţiei tonale, se poate observa în aceste studii o muzicalitate profundă şi completă.

În această lucrare încerc să dau o viziune cât mai clară despre concepţia proprie asupra tehnicii pianistice la ciclul primar, dezvoltată de-a lungul experienței căpătate.

Obiectivul principal al acestui studiu este măsurarea și evaluarea dezvoltării tehnicii pianistice a elevilor din clasele primare, cu ajutorul studiilor de C. Czerny. Pe baza parcurgerii bibliografiei prezentate în partea teoretică am ajuns la ipoteza, conform căreia prin interpretarea unor studii de C. Czerny putem îmbunătăți tehnica pianistică a elevilor. Din rezultatele obținute în urma evaluărilor pot să trag concluzia că elevii din clasele primare, prin exersarea și interpretarea acestor studiilor de C. Czerny și-au dezvoltat în tehnica pianistică.

Analizând rezultatele evaluării finale putem să tragem concluzia că fiecare elev a avut o evoluție pozitivă față de evaluarea inițială, după cum urmează:

* în dezvoltarea *tempoului* au obținut în medie o creștere de 2,3 puncte;
* în dezvoltarea *stilului și a caracterului* au obținut în medie o creștere de 2,3 puncte;
* în dezvoltarea *ritmului* au obținut în medie o creștere de 1,8 puncte;
* în dezvoltarea *tehnicii* au obținut în medie o creștere de 1,6 puncte;
* în dezvoltarea *dinamicii și a problemelor muzicale* au obținut în medie o creștere de 2,9 puncte.

Putem observa că elevii s-au dezvoltat cel mai bine în rezolvarea dinamicii și a problemelor muzicale.

Nu am observat o diferență semnificativă între rezultatele obținute de elevi în evoluția *tempoului* între a doua evaluare pe parcurs și evaluarea finală, ceea ce m-a determinat să trag concluzia că elevii deja s-au plafonat dintr-un anumit punct de vedere la a doua evaluare, dar acest lucru se poate datora și faptului că între a doua evaluare pe parcurs și evaluarea finală a trecut aproximativ o lună.

Pe baza rezultatelor obținute am ajuns la concluzia că *stilul și caracterul* în prezentarea studiilor se dezvoltă mai repede la elevi, după care apare o perioadă de saturație/stagnare, peste care e mai greu să trecem și unde intervenția și prezența profesorului este mai importantă.

Din activitatea mea pedagogică cu elevii implicați în acest studiu și din rezultatele cercetării am ajuns la concluzia că *evoluția tehnicii* necesită o perioadă mai lungă de timp, care nu se finalizează aproape niciodată (elevul întotdeauna poate să obțină o performanță și mai bună), și acest lucru se conturează/finalizează, numai după ce elevul a reușit să evolueze și în celelalte domenii (ritm, dinamică, stil, etc.).

Pe parcursul studiului am observat și faptul că în exersarea studiilor elevii își însușesc mai repede *dinamica pieselor*, acest lucru necesitând mai puțin timp decât cel necesar pentru dezvoltarea tempoului și a tehnicii.

Din compararea rezultatelor obținute de elevi în dimensiunile evaluate am ajuns la concluzia că după începerea exersării, elevii au avut o dezvoltare vizibilă față de evaluarea inițială, care a continuat după prima evaluare parțială, dar deja mai lent, diferențele între ultimele trei evaluări nefiind așa marcante ca între evaluarea inițială și celelalte evaluări.

Chiar dacă nu făcea obiectul acestui studiu și nici nu am inclus-o la ipoteze, pe baza observațiilor mele personale, la sfârșitul studiului am ajuns la concluzia că elevii care provin din familii dezorganizate sau au trăsături psihoindividuale nefavorabile (ex. atenție scăzută, nivel mediu de inteligență, etc.) își însușesc mai greu studiile propuse spre interpretare și astfel nici evoluția lor nu ajunge la maxim în dimensiunile evaluate (tempo, stil, etc.)